CELEX: 52018PC0328
Language: et
Date: 2018-05-02
Title: Ettepanek: NÕUKOGU MÄÄRUS, millega muudetakse määrust (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta

EUROOPA KOMISJON
            Brüssel,2.5.2018
            COM(2018) 328 final
            2018/0133(NLE)
            Ettepanek:
            NÕUKOGU MÄÄRUS,
            millega muudetakse määrust (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta
            
               
         
         
            
               SELETUSKIRI
            
            
               1.Ettepaneku taust
            
            
               
                  Käesoleva ettepaneku eesmärk on muuta nõukogu määrust (EMÜ, Euratom) nr 1553/89,
                     1
                   et lihtsustada oluliselt käibemaksupõhiste omavahendite korda. Selleks keskendutakse hariliku maksumääraga maksustatavatele tarnetele (mistõttu ei vajata enam kaalutud keskmist maksumäära), korrektsioonide arvu vähendatakse absoluutse miinimumini ja kaotatakse rahalised hüvitised. Lisaks tehakse ettepanek kehtestada ühtne maksumäär, mis põhineb liikmesriikide kõige värskematel maksuandmetel. 
               
               
                  Käesolev ettepanek moodustab lahutamatu osa omavahendite süsteemi reformist, mis on esitatud ettepanekus Euroopa Liidu omavahendite süsteemi käsitleva nõukogu otsuse vastuvõtmiseks
                     2
                  . Reform toetub 2016. aasta detsembris oma lõpparuande
                     3
                   avaldanud kõrgetasemelise omavahendite töörühma soovitustele. 
               
               
                  Ettepanekus on toetutud varasematele kogemustele omavahendite haldamisel ja seatud eesmärgiks lihtsustada käibemaksupõhiste omavahendite arvutamist. Samuti on ühtlustatud sellega seotud praktilist korraldust. Seda on üksikasjalikumalt selgitatud punktis 5.
               
               
                  Omavahendite laadist tulenevalt sõltub nende kogumine muu liidu poliitika nõuetekohasest kohaldamisest, eelkõige siseturu ja maksustamise valdkonnas. 
               
            
            
               2.Õiguslik alus, subsidiaarsus ja proportsionaalsus 
            
            
               Käesolev määruse ettepanek põhineb Euroopa Liidu toimimise lepingu artikli 322 lõikel 2. Komisjoni otsuse 2014/335/EL, Euratom
                  4
                artikli 8 lõikes 2 ja omavahendite süsteemi käsitleva otsuse ettepaneku artikli 6 lõikes 3 on sätestatud, et liikmesriigid teevad vahendid komisjonile kättesaadavaks ELi toimimise lepingu artikli 322 lõike 2 alusel vastu võetud „määruste kohaselt“. Lisaks muudetakse käesoleva ettepanekuga kehtivat määrust, mistõttu on kohane kasutada sama liiki õigusakti. 
            
            
               Liidu eelarve ja selle tulude poole moodustavate omavahendite laadist tulenevalt ei saa omavahendite süsteemi ja nende kättesaadavaks tegemist hallata liikmesriigid, vaid seda peab tegema liit.
            
            
               Käesoleva ettepanekuga täiendatakse juba kehtivaid sätteid omavahendite kättesaadavaks tegemise kohta, eriti määrust (EL, Euratom) nr 609/2014
                  5
               . 
            
            
               Liidu ja tema liikmesriikide huvides on tagada omavahendite süsteemi sujuv toimimine ning käesoleva ettepaneku eesmärk on lihtsustada nendevahelist koostööd.
            
            
               3.Järelhindamise, sidusrühmadega konsulteerimise ja mõju hindamise tulemused
            
            
               Käesolev ettepanek on osa omavahendeid käsitlevast seadusandlikust paketist aastateks 2021–2027. Käibemaksupõhiste omavahendite korra lihtsustamiseks tuleks muuta praegust neid käsitlevat määrust.
            
            
               Uut omavahendite süsteemi käsitleva otsuse ettepaneku seletuskirjas on täpsemalt kirjeldatud hiljutisi aruandeid ja dokumente, milles analüüsitakse omavahendite süsteemi reformimise vajadust.
            
            
               Ettepanek ei ole osa õigusloome kvaliteedi programmist. See mõjutab liikmesriike, mitte mikro-, väikeseid ja keskmise suurusega ettevõtjaid ega teisi sidusrühmi. See ei mõjuta põhimõtteliselt liidu valdkondlikku konkurentsivõimet ega rahvusvahelist kaubandust. Ettepanek ei mõjuta põhiõiguste kaitset.
            
            
               4.Mõju eelarvele
            
            
               
                  Nii käesoleva ettepaneku kui ka omavahendeid käsitleva seadusandliku paketi mõju eelarvele on üksikasjalikult kirjeldatud finantsselgituses, mis on lisatud uute omavahendite kättesaadavaks tegemist käsitleva määruse ettepanekule
                     6
                  . Reformitud omavahendite süsteemi, sealhulgas reformitud käibemaksupõhiste omavahendite süsteemi, on võimalik rakendada sama suurte haldusassigneeringute ja inimressurssidega kui praegust süsteemi. 
               
            
            
               5.Muu teave
            
            
               Käesoleva määruse kohaldamist arutatakse korrapäraselt omavahendite nõuandekomitees, nagu seda tehakse ka praeguse määruse puhul.
            
         
         
            
               Komisjoni ettepaneku võib kokku võtta järgmiselt.
            
            
               Ettepaneku artikli 1 lõikega 1 jäetakse välja määruse (EL, Euratom) nr 1553/89 senine jaotus kuueks jaotiseks.
            
            
               Ettepaneku artikli 1 lõikega 2 muudetakse määruse (EL, Euratom) nr 1553/89 artiklit 1 järgmiselt:
            
            
               –Artiklit 1 ajakohastatakse, et keskenduda käibemaksupõhiste omavahendite puhul lõpptarbimiseks ettenähtud hariliku maksumääraga maksustatavatele tarnetele. Artiklis osutatakse samuti uues omavahendite otsuse ettepanekus esitatud ühtsele sissenõudmismäärale. Hariliku käibemaksumäära all tuleks mõista nõukogu direktiivi 2006/112/EÜ (mis käsitleb ühist käibemaksusüsteemi
                  7
               ) artiklis 96 nimetatud maksumäära.
            
            
               Ettepaneku artikli 1 lõikega 3 jäetakse välja määruse (EL, Euratom) nr 1553/89 artikkel 2. 
            
            
               –Regulatiivosa viiakse artiklisse 3 ja mittenormatiivsed raamsätted esitatakse nüüd põhjendustes.
            
            
               Ettepaneku artikli 1 lõikega 4 asendatakse määruse (EL, Euratom) nr 1553/89 artiklid 3 ja 4 järgmiselt:
            
            
               –artikli 3 lõige 1: kasutatavate andmete usaldusväärsuse tagamiseks ja nendega seotud vaidluste vältimiseks tuletatakse hariliku maksumääraga käibemaksu põhiste omavahendite baas liikmesriigis kõnealusel kalendriaastal laekunud käibemaksu netotulu kogusummast, mida korrigeeritakse käibemaksu direktiivis loetletud territoriaalsete eritingimuste arvessevõtmiseks;
            
            
               –artikli 3 lõige 2: lõpptarbimiseks ettenähtud hariliku maksumääraga maksustatavate tarnete arvutamiseks korrutatakse korrigeeritud netotulu ühtse liidu osaga;
            
            
               –artikli 3 lõige 3: kuna liikmesriikides kohaldatavad harilikud maksumäärad erinevad, ei saa laekunud tulu suhtes kohaldada ühtset sissenõudmismäära. Seepärast tuleks lõpptarbimiseks ettenähtud hariliku maksumääraga maksustatavad tarned selle asemel jagada liikmesriigi hariliku maksumääraga, et saada hariliku maksumääraga käibemaksu põhiste omavahendite baas;
            
            
               –artikli 3 lõige 4: ühtse sissenõudmismäära kohaldamisel hariliku maksumääraga käibemaksu põhiste omavahendite baasi suhtes saadakse hariliku maksumääraga käibemaksu põhised omavahendid, mis laekuvad ELi eelarvesse;
            
            
               –artikli 3 lõige 5: kui liikmesriik rikub käibemaksu direktiivi, tuleks laekunud käibemaksu netotulu korrigeerida, et tagada liikmesriikide õiglane kohtlemine;
            
            
               –artikkel 4: selles artiklis sätestatakse standardmeetod sellise olukorra arvessevõtmiseks, kui liikmesriik otsustab nõuetekohase menetluse alusel muuta oma hariliku käibemaksumäära. Meetodis võetakse arvesse nii muutusele eelnevat kui ka järgnevat maksumäära. 
            
            
               Ettepaneku artikli 1 lõikega 5 jäetakse välja määruse (EL, Euratom) nr 1553/89 artiklid 5 ja 6:
            
            
               –artiklid 5 ja 6 jäetakse välja, sest ettepaneku kohaselt kasutatakse korrektsioone minimaalselt ja hüvitised kaotatakse. 
            
            
               Ettepaneku artikli 1 lõikega 6 muudetakse määruse (EL, Euratom) nr 1553/89 artiklit 7 järgmiselt:
            
            
               –artikkel 7 muutub väga vähe. Lõike 1 alguses asendatakse sõnad „enne [...] juulit“ sõnadega „[...] juuliks“. Lõikes 2 tehtavad muudatused tulenevad artiklite 5 ja 6 väljajätmisest ning artikli 11 sätete viimisest nõukogu määruse (EL, Euratom) 20xx/xxxx artikli 4 lõikesse 7. 
            
            
               Ettepaneku artikli 1 lõikega 7 asendatakse määruse (EL, Euratom) nr 1553/89 artikkel 8:
            
            
               –artikli 8 sisu ei muutu. Selles sisalduv viide „käibemaksu-omavahendite baasile“ asendatakse viitega „hariliku maksumääraga käibemaksu põhiste omavahendite baasile“.
            
            
               Ettepaneku artikli 1 lõikega 8 asendatakse määruse (EL, Euratom) nr 1553/89 artikkel 10:
            
         
         
            
               –artikli 10 sisu ei muutu; muudatused on seotud ettepaneku kohaldamisala muutumisega. Selles ei viidata enam artiklile 5 ega 6, sest ettepaneku kohaselt kaotatakse hüvitised ja teatavad korrektsioonid. Menetluste lihtsustamiseks asendatakse artikli 10 lõikes 2 sõnad „komisjon vaatab [...] läbi“ sõnadega „komisjon võib [...] võtta vastu“.
            
            
               Ettepaneku artikli 1 lõikega 9 muudetakse määruse (EL, Euratom) nr 1553/89 artiklit 11:
            
            
               –artikkel 11: artikli 11 lõige 1 viiakse nõukogu määruse (EL, Euratom) 20xx/xxxx artikli 4 lõikesse 7. Selle teksti põhimõtteliselt ei muudeta, vaid ainult kohandatakse, et võtta arvesse asjaolu, et ettepanekus ei viidata enam kaalutud keskmisele maksumäärale. Artikli 11 lõige 3 sõnastatakse ümber, sest kontrolliga seotud sätted viiakse nõukogu määrusse (EL, Euratom) 20xx/xxxx.
            
            
               Ettepaneku artikli 1 lõikega 10 muudetakse määruse (EL, Euratom) nr 1553/89 artiklit 12:
            
            
               –artikli 12 sisu ei muutu; muudatused on seotud ettepaneku kohaldamisala muutumisega. Liikmesriikidelt nõutakse üksnes üldise teabe esitamist käibemaksu kogumise kohta, kusjuures neil tuleb käsitleda ainult olulisi muutusi oma vastavates haldusprotsessides ja -menetlustes. Komisjonile esitatava aruandluse sagedus on ühtlasi viidud kooskõlla muudes maksustamismäärustes- ja direktiivides sätestatuga. Käibemaksu kogumise menetluste tõhususe hindamiseks on asjakohasem anda aru mitte menetlustest endist, vaid sellest, kuidas liikmesriigid on neid täiustanud. Teksti on sellele vastavalt muudetud.
            
            
               Ettepaneku artikli 1 lõikega 11 asendatakse määruse (EL, Euratom) nr 1553/89 artikkel 13:
            
            
               –artikkel 13: artiklit muudetakse seoses ettepaneku kohaldamisala muutumisega. Seoses sellega jäetakse välja viited „õiguse taotlemisele“.
            
            
               Ettepaneku artiklis 2 käsitletakse määruse jõustumist, kohaldamist ja tagasiulatuvust ning mõju käibemaksupõhiste omavahendite korrale.
            
            
               Käesolev määrus peaks jõustuma omavahendite otsusega samal päeval. Uut käibemaksupõhiste omavahendite korda on kavas kohaldada tagasiulatuvalt rahastamisperioodi algusest ehk 1. jaanuarist 2021, mistõttu enne seda kuupäeva esitatud aruandeid parandatakse esitamise ajal kehtinud eeskirjade kohaselt.
            
            
               Lisaks võetakse termini „käibemaksu-omavahendid“ asemel läbivalt kasutusele termin „käibemaksupõhised omavahendid“.
            
            
               2018/0133 (NLE)
            
            
               Ettepanek:
            
            
               NÕUKOGU MÄÄRUS,
            
            
               millega muudetakse määrust (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artikli 322 lõiget 2,
            
            
               võttes arvesse Euroopa Aatomienergiaühenduse asutamislepingut, eriti selle artiklit 106a,
            
            
               võttes arvesse Euroopa Komisjoni ettepanekut,
            
            
               võttes arvesse Euroopa Parlamendi arvamust
                  8
               ,
            
            
               võttes arvesse Euroopa Kontrollikoja arvamust
                  9
               
            
         
         
            
               ning arvestades järgmist:
            
            
               (1)Nõukogu otsuse 20xx/xxxx/EL, Euratom
                  10
                artikli 2 lõike 1 punktis b nimetatud liidu käibemaksupõhised omavahendid, mis põhinevad käibemaksu osal (edaspidi „hariliku maksumääraga käibemaksu põhised omavahendid“), peaksid olema liidule kättesaadavad võimalikult headel tingimustel. Seepärast tuleks liikmesriikidele kehtestada eeskirjad nende vahendite liidu eelarvele kättesaadavaks tegemiseks.
            
            
               (2)Lihtsuse ja läbipaistvuse huvides ning halduskoormuse vähendamiseks tuleks hariliku maksumääraga käibemaksu põhiste omavahendite arvutamisel võtta aluseks ühtne liidu osa hariliku käibemaksumääraga maksustatavatest tehingutest. Kõnealune osa tuleks määratleda kui viie aasta vähim keskmine osa liikmesriikide lõpptarbimiseks ettenähtud hariliku maksumääraga maksustatavate tarnetest, mis on arvutatud omavahendite nõuandekomiteelt heakskiidu saanud rahvamajanduse arvepidamise ja maksuandmete alusel.
            
            
               (3)Hariliku maksumääraga käibemaksu põhiste omavahendite arvutamise kord tuleks määrata kindlaks ühtselt, võttes aluseks kalendriaasta jooksul tegelikult laekunud tulu kui ainsa kindla meetodi hariliku maksumääraga käibemaksu põhiste omavahendite baasi kindlaksmääramiseks. 
            
            
               (4)Seepärast on asjakohane vastavalt muuta määrust (EMÜ, Euratom) nr 1553/89.
            
            
               (5)Ühtsuse tagamiseks peaks käesolev määrus jõustuma otsusega 20xx/xxxx/EL, Euratom samal päeval ning seda tuleks kohaldada alates 1. jaanuarist 2021. Määruses (EMÜ, Euratom) nr 1553/89 tehtavaid muudatusi ei kohaldata siiski nende eelarveaastate käibemaksupõhiste omavahendite baasi aruannete parandamise suhtes, mis eelnevad 2021. aastale,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määrust (EMÜ, Euratom) nr 1553/89 muudetakse järgmiselt:
            
            
               (1)jäetakse välja järgmised jaotusüksused ja nende pealkirjad:
            
            
               (a)„I jaotis. Üldsätted“;
            
            
               (b)„II jaotis. Reguleerimisala“;
            
            
               (c)„III jaotis. Arvutusmeetod“;
            
            
               (d)„IV jaotis. Arvepidamise ning omavahendite kättesaadavaks tegemisega seotud sätted“;
            
            
               (e)„V jaotis. Kontrolliga seotud sätted“;
            
            
               (f)„VI jaotis. Lõppsätted“
            
            
               (2)artikkel 1 asendatakse järgmisega:
            
            
               „Artikkel 1
            
            
               Hariliku maksumääraga käibemaksu põhiste omavahendite arvutamisel kohaldatakse nõukogu otsusega 20xx/xxxx/EL* kehtestatud ühtset sissenõudmismäära käesoleva määrusega kindlaks määratud hariliku maksumääraga käibemaksu põhiste omavahendite baasi suhtes.
            
            
               
                  Hariliku käibemaksumäärana käsitatakse nõukogu direktiivi 2006/112/EÜ** artiklis 96 nimetatud maksumäära.
               
            
         
         
            
               * Nõukogu [KUUPÄEV] otsus 20xx/xxxx/EL, Euratom Euroopa Liidu omavahendite süsteemi kohta (ELT L […], […], lk […]).
            
            
               ** Nõukogu direktiiv 2006/112/EÜ, mis käsitleb ühist käibemaksusüsteemi (ELT L 347, 11.12.2006, lk 1).“;
            
            
               (3)artikkel 2 jäetakse välja;
            
            
               (4)artiklid 3 ja 4 asendatakse järgmisega:
            
            
               „Artikkel 3
            
            
               1.Kalendriaasta käibemaksupõhiste omavahendite baasi arvutamiseks kasutab liikmesriik talle samal kalendriaastal direktiivi 2006/112/EÜ artiklis 2 nimetatud maksustatavatest tehingutest laekunud käibemaksu netotulu kogusummat. Kõnealust summat korrigeeritakse, et võtta arvesse järgmist: 
            
            
               (a)sellistelt tehingutelt laekunud summasid, mis lähtuvad direktiivi 2006/112/EÜ artiklis 6 nimetatud territooriumilt või on sinna suunatud, kuid mida tuleks omavahendite kindlaksmääramisel käsitada liikmesriigist lähtuvate või sinna suunatud tehingutena;
            
            
               (b)direktiivi 2006/112/EÜ artiklis 7 nimetatud kohast laekunud summasid, mille puhul liikmesriik saab tõendada, et tulu on antud üle kõnealusele kohale.
            
            
               2.Lõike 1 kohaselt saadud summa korrutatakse 0,45ga.
            
            
               3.Lõike 2 kohaselt saadud summa jagatakse hariliku käibemaksumääraga, mida liikmesriik kohaldas vastavalt direktiivile 2006/112/EL sel aastal, mil laekus kõnealune käibemaksutulu. 
            
            
               4.Lõike 3 kohaselt saadud summa korrutatakse nõukogu määruse (EL, Euratom) 20xx/xxxx* artikli 1 lõikes 1 nimetatud ühtse sissenõudmismääraga, et saada hariliku maksumääraga käibemaksu põhiste omavahendite summa, mis tuleb teha liidu eelarvele kättesaadavaks.
            
            
               5.Kui liidu hariliku maksumääraga käibemaksu põhised omavahendid on direktiivi 2006/112/EÜ rikkumise tulemusena vähenenud, on liidul vastavalt nõukogu määruse (EL, Euratom) nr 609/2014** artiklile 12 õigus saada kogu saamata jäänud omavahendite summa koos viivisega.
            
            
               Artikkel 4
            
            
               1.Hariliku maksumääraga käibemaksu põhiste omavahendite baas arvutatakse kalendriaasta alusel. 
            
            
               2.Kui liikmesriik muudab harilikku käibemaksumäära, hakkab muudetud määr kehtima selle jõustumise kuule järgneva kuu esimesel päeval. Artikli 3 lõikes 3 nimetatud arvutuse tegemisel kasutatakse kumbagi määra proportsionaalselt nende kehtimise ajaga.
            
            
               * Nõukogu [KUUPÄEV] määrus (EL, Euratom) 20xx/xxxx, millega kehtestatakse Euroopa Liidu omavahendite süsteemi rakendusmeetmed (ELT L , , lk ).
            
            
               ** Nõukogu 26. mai 2014. aasta määrus (EL, Euratom) nr 609/2014 meetodite ja menetluse kohta, millega tehakse kättesaadavaks traditsioonilised, käibemaksupõhised ja kogurahvatulul põhinevad omavahendid, ning muude sularahavajaduste rahuldamiseks vajalike meetmete kohta (ELT L 168, 7.6.2014, lk 39).“;
            
            
               (5)artiklid 5 ja 6 jäetakse välja;
            
            
               (6)artikli 7 lõiked 1 ja 2 asendatakse järgmisega:
            
            
               „1.
                     31. juuliks saadab liikmesriik komisjonile aruande eelmise kalendriaasta hariliku maksumääraga käibemaksu põhiste omavahendite baasi kogusumma kohta, mis on arvutatud kooskõlas artikliga 3 ja mille suhtes kohaldatakse artiklis 1 nimetatud määra.
            
         
         
            
               2.
                     Aruanne sisaldab kõiki baasi määramiseks kasutatud andmeid, mida nõutakse määruse (EL, Euratom) 20xx/xxxx artikli 4 lõikes 7 nimetatud kontrolli jaoks.“;
            
            
               (7)artikkel 8 asendatakse järgmisega:
            
            
               „Artikkel 8
            
            
               Iga aasta 15. aprilliks saadab liikmesriik komisjonile hariliku maksumääraga käibemaksu põhiste omavahendite baasi arvestuse järgmiseks eelarveaastaks.“;
            
            
               (8)artikkel 10 asendatakse järgmisega:
            
            
               „Artikkel 10
            
            
               1.Iga eelarveaasta 30. aprilliks teavitab liikmesriik komisjoni lahendustest ja muudatustest, mida ta paneb ette vastu võtta, et määrata kindlaks artikli 3 lõikes 1 nimetatud summa. Ettepandud lahenduste puhul osutatakse vajaduse korral asjakohaseks peetavate andmete laadile ja esitatakse iga muudatuse arvestuslik mõju baasi väärtusele. 
            
            
               31. maiks saadab komisjon esimeses lõigus nimetatud teabe, mille ta on liikmesriigilt saanud, teistele liikmesriikidele.
            
            
               2.Komisjon võib seoses lahendustega, mis liikmesriigid on vastavalt lõikele 1 ette pannud, võtta vastu rakendusakte. Nimetatud rakendusaktid võetakse vastu kooskõlas artikli 13 lõikes 2 osutatud nõuandemenetlusega.“;
            
            
               (9)artiklit 11 muudetakse järgmiselt:
            
            
               (a)lõige 1 jäetakse välja;
            
            
               (b)lõige 3 asendatakse järgmisega:
            
            
               „Pärast määruse (EL, Euratom) 20xx/xxxx artikli 4 lõikes 7 nimetatud kontrolli parandatakse asjaomase eelarveaasta aastaaruannet artiklis 9 määratletu kohaselt.“;
            
            
               (10)artikkel 12 asendatakse järgmisega: 
            
            
               „Artikkel 12
            
            
               1.Igal aastal teavitab liikmesriik komisjoni kõikidest olulistest muutustest oma haldusprotsessides ja -menetlustes, mida kohaldatakse käibemaksu kogumiseks.
            
            
               2.Koos liikmesriigiga kaalub komisjon, kas on võimalik teha parandusi, et muuta neid protsesse ja menetlusi tõhusamaks.
            
            
               3.Iga viie aasta tagant esitab komisjon aruande liikmesriikides seoses käibemaksu kogumisega võetud meetmete ja tehtud edusammude ning kõikide kaalutud paranduste kohta.
            
            
               Esimest korda esitab komisjon selle aruande Euroopa Parlamendile ja nõukogule 31. detsembriks 2023.“;
            
            
               (11)artikkel 13 asendatakse järgmisega:
            
         
         
            
               „Artikkel 13
            
            
               1.Komisjoni abistab määruse (EL, Euratom) 20xx/xxxx artikliga 9 loodud omavahendite nõuandekomitee. Nimetatud komitee on komitee Euroopa Parlamendi ja nõukogu määruse (EL) nr 182/2011* tähenduses.
            
            
               2.Käesolevale lõikele viitamisel kohaldatakse määruse (EL) nr 182/2011 artiklit 4.
            
            
               * Euroopa Parlamendi ja nõukogu 16. veebruari 2011. aasta määrus (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes (ELT L 55, 28.2.2011, lk 13).“.
            
            
               Artikkel 2
            
            
               Käesolev määrus jõustub otsuse 20xx/xxxx/EL, Euratom jõustumise kuupäeval.
            
            
               Seda kohaldatakse alates 1. jaanuarist 2021.
            
            
               Artiklit 1 ei kohaldata siiski nende eelarveaastate käibemaksupõhiste omavahendite baasi aruannete parandamise suhtes, mis eelnevad 2021. aastale.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        Nõukogu 29. mai 1989. aasta määrus (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta (EÜT L 155, 7.6.1989, lk 9).
               
               
                  
                     (2)
                  
                        COM(2018) 325 final, 2.5.2018.
               
               
                  
                     (3)
                  
                        Kõrgetasemelise omavahendite töörühma lõpparuanne ja soovitused teemal „Euroopa Liidu rahastamine tulevikus“, 2016. aasta detsember.
               
               
                  
                     (4)
                  
                        Nõukogu 26. mai 2014. aasta otsus Euroopa Liidu omavahendite süsteemi kohta (2014/335/EL, Euratom) (ELT L 168, 7.6.2014, lk 105).
               
               
                  
                     (5)
                  
                        Nõukogu 26. mai 2014. aasta määrus (EL, Euratom) nr 609/2014 meetodite ja menetluse kohta, millega tehakse kättesaadavaks traditsioonilised, käibemaksupõhised ja kogurahvatulul põhinevad omavahendid, ning muude sularahavajaduste rahuldamiseks vajalike meetmete kohta (ELT L 168, 7.6.2014, lk 39).
               
               
                  
                     (6)
                  
                        COM(2018) 326 final, 2.5.2018.
               
               
                  
                     (7)
                  
                        Nõukogu 28. novembri 2006. aasta direktiiv 2006/112/EÜ, mis käsitleb ühist käibemaksusüsteemi (ELT L 347, 11.12.2006, lk 1).
               
               
                  
                     (8)
                  
                        ELT C […], […], lk […].
               
               
                  
                     (9)
                  
                        ELT C […], […], lk […].
               
               
                  
                     (10)
                  
                        ELT L […], […], lk […].